Arenas seminar 8. – 9. mars 2005: Oppsummering fra sesjon 5

Sesjon 5: Være synlige. Hvordan synliggjøre klyngen og jobbe med branding?

Prosessleder i sesjonen: Tor Mühlbradt
Ulike klynger har ulike behov

Næringsklynger har ulike behov når det gjelder synliggjøring. Forhold som modenhet, antall aktører, geografisk utstrekning, klyngens kjernekompetanse og hvorvidt bedriftene i klyngen fra før har opparbeidet sterke merkenavn, vil avgjøre hvordan klyngen som helhet skal jobbe med branding.
Det er kommunikasjon det handler om

Uansett ståsted for klyngen, er det noen viktige forhold som må tenkes gjennom for å oppnå en vellykket kommunikasjon med omgivelsene:
· Hvem ønsker vi å kommunisere med – dvs. hvem er målgruppen?

· Hva skal kommuniseres – hva er kjernebudskapet?

· Hvordan skal synliggjøringen møte sitt publikum (logo på papir, på web osv.)
· Hvilke kommunikasjonskanaler er de viktigste?

· Hvordan skape interesse og engasjement – hva trigger interessen?

· Er det noe som kan ødelegge vår synlighet?

· Kan brandingen beskyttes og hvem skal eie den?

Marin Vest har som mål å øke nyskapingen i havbruks- og sjømatnæringa i fylkene Sogn- og Fjordane, Hordaland og Rogaland gjennom økt samarbeid mellom næringslivet, FoU-aktører og virkemiddelapparatet. Klyngen omfatter hele 700 enkeltbedrifter og arbeidet med synliggjøring har til nå i stor grad gått ut på å gjøre prosjektet kjent internt i klyngen og i mindre grad på å profilere klyngen utad f.eks. mot nye markeder. Prosjektet har, foruten å utvikle sin egen logo, etablert en egen bildebase som brukes aktivt for å visualisere hva prosjektet går ut på. Dette brukes på alt profileringsmateriell. Prosjektet planlegger dessuten å rekruttere en person med kompetanse innen informasjons- og kommunikasjonsarbeid for å sette mer trykk på synliggjøringsarbeidet.
Arena Lettmetall har som mål å styrke innovasjonskraften og hente ut verdiskapingspotensialet i Lettmetallklyngen i Innlandet. Synliggjøring og branding er ivaretatt gjennom delprosjektet "Informasjon og samfunnskontakt". Målet med delprosjektet er å synliggjøre lettmetallmiljøene og gi dem en klarere profil i markedet. Det er videre et mål å etablere gode relasjoner til aktører og premissgivere som har ansvaret for nyskaping og innovasjon i Norge. For å sikre at man går ut med et felles budskap til omgivelsene, har man planer om å utarbeide en felles mediestrategi for aktørene i Lettmetallklyngen. Siden Arena-prosjektet har kort levetid, har man valgt å profilere prosjektet forholdsvis lavt, mens TotAl-gruppen og bedriftene i Raufoss Industripark som skal leve videre etter at Arena-prosjektet er gjennomført, profileres høyt. De større bedriftene i klyngen – Hydro og Nammo ønsker først og fremst å profilere sitt eget merkenavn. 
Måltidsarena har som visjon at Rogaland skal være et kraftsentrum for mat- og måltidsnæringen av nasjonal og internasjonal betydning. Prosjektet ønsker i likhet med Arena Lettmetall å bli "passe synlig" slik at aktørene i klyngen føler tilhørighet og lar seg engasjere samtidig som man ikke ønsker å ta bort fokus fra de tiltakene innen klyngen som er tiltenkt en permanent rolle, som for eksempel Fagforum for mat og drikke og Måltidets hus. Det er "Matfylket Rogaland" som region man først å fremst ønsker å profilere utad både nasjonalt og internasjonalt. Mat og måltidsnæringen i regionen vil derfor være en viktig del av profileringen av Stavanger som europeisk kulturby i 2008.
Oppsummering fra diskusjonen:

· Ulike faser i et Arena-prosjekt krever ulik form for synliggjøring/branding. 

· I umodne klynger er ofte intern synliggjøring viktigere enn synliggjøring eksternt.
· Kommunikasjon er et mer relevant begrep å bruke enn branding/merkevarebygging når synliggjøring internt i klyngen er hovedfokus.
· Man må være bevisst på hvem man kommuniserer med og tilpasse hva man kommuniserer deretter
· Små bedrifter har ofte andre synliggjøringsbehov enn store bedrifter med kjente merkenavn
· En felles kommunikasjonsstrategi for aktørene i klyngen er nyttig for å sikre at man opptrer samordnet i sin kommunikasjon med omgivelsene

